**Hoia. Mäleta. Jaga. Tallinna Linnamuuseum 85.   
Konverents 15. detsembril 2022**

10.30 – 11.00 Kogunemine

11.00 – 11.05 Avasõnad. Heli Nurger, Tallinna Linnamuuseumi direktor

11.05 – 11.25 Muuseumielust Kaupo Deemanti päevikute põhjal. Peeter Talvar, Kiek in de Köki kindlustustemuuseumi külastusjuht

Tallinna Linnamuuseumi legendaarne relvakogu hoidja ja arheoloog Kaupo Deemant talletas päevikutesse muuseumielu ajavahemikus 1964–1981. Peod ja koosolekud, lõbusad ja kurvad vahejuhtumid, näituste ettevalmistamine ning palju muud on leidnud kajastust isand Kaupo (nii palus ta end kutsuda ja pahandas, kui teda seltsimeheks või hiljem härraks tituleeriti) päevikutes. Meenutamist on väärt Kaupo hinnangud toimunule ja kokkupuuted temaga arheoloogilistel kaevamistel Proosa kalmeväljal, tema osavõtt Tallinna Linnamuuseumi kodu-uurimise ringi tööst ning harivad ja lõbusad koosistumised kolleegidega.

11.25 – 11.45 Tallinna Linnamuuseumi arheoloogiakogu seest ja väljast. Küllike Tint, Tallinna Linnamuuseumi arheoloogiakogu hoidja

Ettekandes räägitakse lähemalt Tallinna Linnamuuseumi korraldatud arheoloogilistest välitöödest, leidudest ja nende uurimisest. Juttu tuleb ka muuseumi kogu populariseerivast Arheoloogiasügise üritustesarjast ning samuti sellest, millised on arheoloogiakogu tulevikuplaanid.

11.45 – 12.05 Fotomuuseumi sünd. Anneli Jalava, Kiek in de Köki kindlustustemuuseumi juhataja

Fookuses on Fotomuuseum kui Eesti fotopärandi kodu. Eesti esimene fotokunsti galerii ja hilisemate tunnustatud fotograafide esimeste fotonäituste toimumispaik. Fotomuuseumi teerajaja rolli tähendus Eesti kunstimaastikul fotograafia kui kunstivaldkonna salongikõlblikuks kujunemisel 1960.–1990. aastatel.

12.05 – 12.25 Kuidas teha teisiti: koos kogukonnaga loodud muuseum. Kristi Paatsi, Kalamaja muuseumi juhataja

21. sajandi muuseum on kiiresti muutuv, kaasav, elav ja üllatav. Kuidas loodi kogukonnamuuseum koos Kalamaja inimestega, milliseid meetodeid ja vahendeid kasutati, kuidas kaasati ja mida koguti. Ühe Eesti kõige uuenduslikuma meetodiga loodud muuseumi lugu.

12.25 – 12.45  Raidkivimuuseumi lugu. Risto Paju, Tallinna Linnamuuseumi kunstikogu hoidja

Tallinna Linnamuuseumil on oma varemetekogu: hulk peamiselt 15.-17. sajandi hoonetelt pärit dekoratiivseid paekivist raiddetaile. Kivid, mis kunagi on kuulunud nüüdseks hävinud tervikkujundustesse, tuli raidkivimuuseumi ekspositsiooni koostades panna uude tervikusse – bastionikäikudesse rajatud ekspositsiooni. Muuseumiekspositsiooni loomine vanadesse bastionikäikudesse on juba omaette lugu.

12.45 – 13.15 Kohvipaus

13.15 – 13.35 Muuseum, kus kõik mängivad. Jane Meresmaa-Roos, Lastemuuseum Miiamilla juhataja

Lastega peredele loodud ekspositsioonis on mäng loomulik osa muuseumikülastusest. Koos lapsega muuseumi avastades ja kogedes aktiveerub ka täiskasvanu sisemine laps. Mänguline keskkond toetab loovat mõtlemist, arendab sotsiaalseid oskusi ja koostööd. Mängude abil saab avada esemete pärimuslugusid ja uurida muuseumit hoopis uuest rakursist. Mäng on oluline tööriist, mille kasutegurid võtab külastaja kaasa, rakendades neid ka muuseumivälises maailmas.

13.35 – 13.55 Koguhoidja pilk Tallinna Linnamuuseumi kogude osakonna tööle. Ene Heimvell, Tallinna Linnamuuseumi kultuuriloolise kogu hoidja

Kauaaegne koguhoidja heidab pilgu eeskätt muuseumi esemekogude loomisele, täiendamisele ja kogumispoliitikale. Muuseumi kogud on täienenud linnalt muuseumile üle antud, teistest muuseumidest saadud ja pikaajalise kogumistöö tulemusel kogutud esemetega. Linnamuuseumi hallata on Eesti suurim tinakogu, arvestatava tähtsusega keraamika- ja hõbedakogud. Kollektsioonidest võib esile tõsta linnas tegutsenud ühingute ja ettevõtete varade kogumist.

13.55 – 14.15 Tallinna Linnamuuseumi kodu-uurimisring muutuvas ajas. Toomas Abiline, Tallinna Linnamuuseumi vanemkuraator

Tallinna Linnamuuseumi kodu-uurimise ring on tegutsenud juba 59 aastat. Mis on 1963. aastal asutatud ringi vastupidavuse saladus, milline on olnud ringi panus Tallinna ajaloo uurimisel ja tutvustamisel? Meenutame põgusalt ka ringi liikmeid, kelle hulka on kuulunud kirjanikud Jaan Kross ja Aadu Hint, ajaloolased Hans Kruus, Villem Raam, Rudolf Kenkmaa ja paljud teised teenekad inimesed.

14.15 – 14.35  Tallinna Linnamuuseum homme ja ülehomme. Heli Nurger, Tallinna Linnamuuseumi direktor

14.35 – 15.00  Koostööpartnerite tänamine